Ove Christensens tropper i Vendsyssel FF jagter topplaceringerne i 1. division og søndag var det HB Køge, der skulle besejres for at komme tættere på det mål. Kampen var holdets første hjemmekamp i foråret og 576 tilskuere var mødt op for at se den. De blev vidner til en meget lige kamp, men også til 90 minutter uden et eneste mål. Første halvleg var chancefattig mens anden halvleg i højere grad bølgede frem og tilbage mellem holdene. Kristoffer Munksgaard fra HB Køge var i to omgange tæt på, men Mark Ryutin i Vendsyssel-målet afværgede. Det lykkedes dog ikke rigtig for VFF's angreb at komme frem til egentlige chancer. Den tidligere AaB'er Hallur Hansson var tættest på i det 80. minut da han sendte et indlæg ind til bagerste stolpe. Der var bare ingen holdkammerater til at tage i mod. Med det ene point fastholder Vendsyssel fjerdepladsen i 1. division. Holdets næste opgave er om en uge hvor holdet møder FC Roskilde.
Forårets første hjemmekamp for VFF endte målløs.